## El Consell col·labora amb la xarxa d’universitats per al foment de la I+D+i en la creació d’ecosistemes d’innovació

*** Este acord, dotat amb 200.000 euros, propiciarà la cooperació entre els agents del sistema d’innovació a través de dos nous CV+i Days**

El Consell ha aprovat un conveni de col·laboració entre la Conselleria d’Innovació, Indústria, Comerç i Turisme i la Xarxa d’Universitats per al Foment de la I+D+i (Ruvid) per a la creació d’ecosistemes d’innovació vinculats a l’Estratègia d’especialització intel·ligent de la Comunitat Valenciana, S3.

Este acord, dotat amb 200.000 euros, té com a objectiu fer valdre la innovació que desenrotllen les universitats, el foment de la cooperació entre els agents regionals d’innovació i l’impuls de la transferència de coneixement cap al teixit productiu.

Amb esta finalitat, l’associació Ruvid, que reunix les cinc universitats públiques de la Comunitat Valenciana, el CEU Cardenal Herrera i la Universitat Catòlica de València, a més de la delegació territorial del Centre Superior d’Investigacions Científiques (CSIC), aborda enguany la creació de dos nous ecosistemes d’innovació, centrats en el sector salut i el de turisme, a través dels CV+i Days.

Estes macrojornades temàtiques no només reunixen els principals agents d’innovació per a donar a conéixer els avanços en matèria d’investigació, innovació i mamprenedoria, sinó que faciliten la seua interconnexió per a generar sinergies i propiciar la seua col·laboració en el desenrotllament i la implementació de solucions innovadores.

A més, els agents que integren el sistema d’innovació participaran davall la marca de CV+i en esdeveniments de transferència de coneixement o d’innovació de rellevància estratègica, com ara el Foro Transfiere, que es desenrotlla a Màlaga, o el Valencia Digital Summit.

El conveni preveu també el desenrotllament d’accions per a la comercialització de patents amb el suport de consultors i de les mateixes oficines de transferència de coneixement de les universitats associades a Ruvid i el CSIC a la Comunitat Valenciana.

Fecha: 26/11/2024